A Tanács 97/22/EK irányelve

(1997. április 22.)

az élelmiszerből származó fertőzések és mérgezések megelőzése érdekében az állatokban és állati eredetű termékekben előforduló meghatározott zoonózisok és meghatározott zoonózis-kórokozók elleni védekezési intézkedésekről szóló 92/117/EGK irányelv módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a szerzett tapasztalatok és a zoonózisok megelőzésének és ellenőrzésének fontossága tudatában a 92/117/EGK irányelv [4] alapvető felülvizsgálatára van szükség;

mivel a fent említett felülvizsgálat befejezéséig helyénvaló, hogy a zoonózisok jelentési rendszerének új szabályaira, a mintavétel módszereinek és a vizsgálatok elvégzésének megállapítására, az egyes nemzeti intézkedések végrehajtására és jóváhagyására, valamint a harmadik országok által benyújtandó tervekre vonatkozó rendelkezéseket elhalasszák,

ELFOGADTA EZT AZ IRÁNYELVET:

1. cikk

A 92/117/EGK irányelv a következőképpen módosul:

1. Az 5. cikk a következőképpen módosul:

a) az (1) bekezdésben a "március 31." időpont helyébe "május 31." lép;

b) a (2) bekezdésben az "október 1." időpont helyébe "november 1." lép;

c) a (3) bekezdést el kell hagyni;

2. A 6. cikk b) pontjában a "szalmonella esetében ezt a 17. cikkben meghatározott időpont előtt végzik el;" szavakat el kell hagyni;

3. A 8. cikk a következőképpen módosul:

a) az (1) bekezdésben az "1993. október 1." időpont helyébe "1998. március 1." lép;

b) a (2) bekezdés a következő albekezdéssel egészül ki:

"a 15a. cikkben előírt felülvizsgálat befejezéséig felfüggesztik a Bizottsághoz való tervbenyújtási kötelezettséget azon tagállamok esetében, amelyek még nem nyújtottak be ilyen tervet a baromfiban előforduló szalmonellával kapcsolatban.";

4. A 10. cikk a következőképpen módosul:

a) az (1) bekezdés első és második albekezdésében az "1994. január 1." időpont helyébe "1998. január 1." lép;

b) az (1) bekezdés harmadik és negyedik albekezdését el kell hagyni;

c) a (2) bekezdést el kell hagyni;

5. A 14. cikk (2) bekezdésben az "1995. december 31." időpont helyébe "1998. december 31." lép;

6. A 15. cikk második albekezdését el kell hagyni;

7. Az irányelv a következő cikkel egészül ki:

"15a. cikk

(1) A Bizottság 1997. november 1-je előtt a zoonózisok ellenőrzése és megelőzése érdekében végrehajtandó intézkedésekkel kapcsolatosan jelentést nyújt be a Tanácshoz. Ez a jelentés különösen az alábbiakkal foglalkozik:

- a zoonózisok jelentési rendszerének új szabályai,

- a mintavétel és az engedélyezett nemzeti laboratóriumokban végzett vizsgálatok módszerei,

- a szalmonella ellenőrzése a tojótyúk-állományokban,

- a szalmonella ellenőrzése a tenyészbaromfi-állományokban, valamint a baromfitakarmány-keverékekben,

- a szalmonellózistól eltérő zoonózisok elleni küzdelem intézkedései.

(2) Az (1) bekezdésben említett jelentéshez a zoonózisokkal kapcsolatosan javaslatokat fűznek, különösen ezen irányelv felülvizsgálatával összefüggésben. A Tanács a javaslatokról 1998. június 1-je előtt minősített többséggel határoz.";

8. A III. melléklet I. szakasza a következő ponttal egészül ki:

"V.a. Amíg a 15a. cikkben említett jelentés folyamatban van, a tagállamok eltekinthetnek az V.1.b. pont szerinti kötelező megsemmisítéstől, valamint az V.1.c. pont szerinti levágási kötelezettségtől, amennyiben biztosítani tudják, hogy:

i. az V.1.b. pont első bekezdésének hatálya alá tartozó tojóállományból a nem keltetett tojásokat nem forgalmazzák, kivéve a 89/437/EGK irányelvnek [*] HL L 212., 1989.7.22., 87. o. A legutóbb a 96/23/EK irányelvvel (HL L 125., 1996.5.23., 10. o.) módosított irányelv. megfelelő kezelés céljából történő forgalmazást;

ii. élő baromfi – beleértve a naposcsibét is – nem hagyhatja el az állományt, kivéve az azonnali levágás céljából a fent említett c. pontnak megfelelően,

és ameddig az illetékes hatóság meggyőződik arról, hogy a Salmonella enteritidis vagy Salmonella typhimurium okozta fertőzés már nem fordul elő.

Az első albelkezdésben biztosított lehetőséget igénybe vevő tagállamok nem részesülhetnek a 90/424/EGK határozat [**] HL L 224., 1990.8.18., 19. o. A legutóbb a 94/370/EK határozattal (HL L 168., 1994.7.2., 31. o.) módosított határozat. 29. cikkében meghatározott közösségi pénzügyi hozzájárulásból."

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1997. szeptember 1-je előtt megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Közösségek Hivatalos Lapjában való kihirdetését követő harmadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1997. április 22-én.

a Tanács részéről

az elnök

J. Van Aartsen

[1] HL C 13., 1996.1.18., 23. o.

[2] HL C 320., 1996.10.28., 261. o.

[3] HL C 97., 1996.4.1., 29. o.

[4] HL L 62., 1993.3.15., 38. o. Az 1994-es csatlakozási okmánnyal módosított irányelv.

--------------------------------------------------